CELEX: 32016D1774
Language: sk
Date: 2016-10-04 00:00:00
Title: Vykonávacie rozhodnutie Komisie (EÚ) 2016/1774 zo 4. októbra 2016, ktorým sa mení rozhodnutie 2010/381/EÚ o núdzových opatreniach uplatňovaných v prípade zásielok produktov akvakultúry dovážaných z Indie a určených na ľudskú spotrebu [oznámené pod číslom C(2016) 6280] (Text s významom pre EHP)

6.10.2016   
            
            
               SK
            
            
               Úradný vestník Európskej únie
            
            
               L 271/7
            
         VYKONÁVACIE ROZHODNUTIE KOMISIE (EÚ) 2016/1774
   zo 4. októbra 2016,
   ktorým sa mení rozhodnutie 2010/381/EÚ o núdzových opatreniach uplatňovaných v prípade zásielok produktov akvakultúry dovážaných z Indie a určených na ľudskú spotrebu
   
      
         [oznámené pod číslom C(2016) 6280]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod ii),
   keďže:
   
               (1)
            
            
               V nariadení (ES) č. 178/2002 sa stanovujú všeobecné zásady, ktoré sa vzťahujú na potraviny a krmivá vo všeobecnosti, a najmä na bezpečnosť potravín a krmív na úrovni Únie a na vnútroštátnej úrovni. V súlade s ním je potrebné prijať núdzové opatrenia, ak je zrejmé, že potraviny alebo krmivo dovezené z tretej krajiny môžu predstavovať závažné riziko pre zdravie ľudí, zvierat alebo pre životné prostredie a že sa takéto riziko nedá uspokojivo zmierniť prostredníctvom opatrení prijatých členskými štátmi.
            
         
               (2)
            
            
               V smernici Rady 96/23/ES (2) sa stanovuje, že produkčný proces zvierat a prvotných produktov živočíšneho pôvodu sa musí monitorovať kvôli zisťovaniu prítomnosti rezíduí a látok v živých zvieratách, ich výkaloch a telesných tekutinách a tkanivách, v živočíšnych produktoch, v krmivách a pitnej vode zvierat.
            
         
               (3)
            
            
               V rozhodnutí Komisie 2010/381/EÚ (3) sa stanovuje, že minimálne 10 % zásielok produktov akvakultúry z Indie určených na ľudskú spotrebu sa má skúšať na prítomnosť farmakologicky účinných látok podľa článku 2 písm. a) nariadenia Európskeho parlamentu a Rady (ES) č. 470/2009 (4), najmä na prítomnosť chloramfenikolu, tetracyklínu, oxytetracyklínu, chlórtetracyklínu a metabolitov nitrofuránov.
            
         
               (4)
            
            
               Z výsledkov analytických skúšok vykonaných v úradných kontrolných laboratóriách vyplýva, že úroveň súladu produktov akvakultúry z Indie určených na ľudskú spotrebu, pokiaľ ide o prítomnosť rezíduí chloramfenikolu, tetracyklínu, oxytetracyklínu, chlórtetracyklínu a metabolitov nitrofuránov, nie je uspokojivá.
            
         
               (5)
            
            
               Výsledky inšpekcie v Indii, ktorú v marci 2014 vykonal inšpekčný útvar Komisie, potvrdili, že indické záruky týkajúce sa stavu rezíduí v súvislosti s produktmi akvakultúry sa vo veľkom rozsahu zakladajú na programoch dodatočných skúšok pred zberom úrody a pred vývozom, a že tieto programy do určitej miery zmierňujú dlhodobé nedostatky úradných kontrol na farmách a predovšetkým veľmi neuspokojivé úradné kontroly používania veterinárnych liekov. Spoľahlivosť uvedených záruk však oslabuje relatívne malá škála látok skúšaných v týchto dodatočných programoch. Odporúčania zo správy o inšpekcii týkajúcej sa úradného monitorovania fariem sa doteraz uspokojivo nezrealizovali.
            
         
               (6)
            
            
               Je vhodné opatrenia uvedené v rozhodnutí 2010/381/EÚ prispôsobiť s ohľadom na všetky produkty akvakultúry určené na ľudskú spotrebu dovážané z Indie. Povinnosť vykonávať skúšky by sa mala sprísniť, aby boli indickí výrobcovia naďalej odrádzaní od zneužívania príslušných látok a aby sa minimalizovali riziká pre ľudské zdravie v Európskej únii.
            
         
               (7)
            
            
               Po zavedení integrovaného počítačového veterinárneho systému („TRACES“) v súlade s článkom 3 rozhodnutia Komisie 2004/292/ES (5) a zlepšení využívania dovozného modulu v systéme TRACES, pokiaľ ide o informácie týkajúce sa výsledkov laboratórnych skúšok, by mali byť členské štáty oslobodené od povinností štvrťročných spravodajských povinností stanovených v článku 5 ods. 2 rozhodnutia 2010/381/EÚ.
            
         
               (8)
            
            
               Rozhodnutie 2010/381/EÚ by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Rozhodnutie 2010/381/EÚ sa mení takto:
   
               1.
            
            
               V článku 3 sa odsek 1 nahrádza takto:
               „1.   Členské štáty výberom vhodných plánov odberu vzoriek zabezpečia, aby sa úradné vzorky odobrali najmenej z 50 % zásielok deklarovaných na dovoz v hraničnej inšpekčnej stanici na ich území. Ak zásielka pozostáva z produktov akvakultúry pochádzajúcich z viac ako jedného zariadenia pôvodu, odoberú sa vzorky za každé jednotlivé zariadenie.“
            
         
               2.
            
            
               V článku 5 sa vypúšťa odsek 2.
            
         Článok 2
   Toto rozhodnutie je určené členským štátom.
   
      V Bruseli 4. októbra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 31, 1.2.2002, s. 1.
   
      (2)  Smernica Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch (Ú. v. ES L 125, 23.5.1996, s. 10).
   
      (3)  Rozhodnutie Komisie 2010/381/EÚ z 8. júla 2010 o núdzových opatreniach uplatňovaných v prípade zásielok produktov akvakultúry dovážaných z Indie a určených na ľudskú spotrebu (Ú. v. EÚ L 174, 9.7.2010, s. 51).
   
      (4)  Nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (Ú. v. EÚ L 152, 16.6.2009, s. 11).
   
      (5)  Rozhodnutie Komisie 2004/292/ES z 30. marca 2004 o zavedení systému Traces a o zmene rozhodnutia 92/486/EHS (Ú. v. EÚ L 94 z 31.3.2004, s. 63).